Papersnake/gushiwen huggingface dataset:
将发琵琶亭
岳珂（宋代）

前岁西溯鄂，今岁东入吴。同一琵琶亭，行客各异涂。

当时白傅恨，陈迹久榛芜。岂特无遗音，榛芜今亦无。

突兀眼前屋，丹垩涂■栌。废兴曾几时，传舍同蘧庐。

已见两折柳，于此饯老夫。昔持使者节，今发追锋车。

我则齐出处，世自分荣枯。而况天地间，万变同须臾。

我观商妇者，琐琐岂足书。琵琶本常技，何地无此徒。

夫贩浮梁茶，妇即空舟㞐。长吏湿青衫，礼法毋乃疏。

乐天子牟心，一念存江湖。讵关虾蟆陵，维以怀故都。

譬之泽畔吟，此语非寓欤。盖尝考遗集，一事曾同符。

闻歌鹦鹉洲，寻声得幼姝。倚樯泣明月，清泪垂真珠。

夫君当此时，正属典午初。不应奇谤后，无复思廉隅。

六义有比兴，观洧传洵盱。托物皆一理，实事那相须。

人情伏与妒，所值分贤愚。低眉终不说，正耻悻悻俱。

初意祇如此，胶柱何足拘。子折武昌柳，予宅浔阳庐。

二诗端可识，一笑聊洗诬。明朝重回首，挝鼓催征舻。
寄韩简斋
顾逢（宋代）

年来衰飒甚，伛偻较前增。
顾影如枯木，梳头似老僧。
酒杯辞满劝，山路怯先登。
仅免愁风雨，欢颜得少陵。
马上别单于刘评事（时太和公主还京，评事罢举起职）
刘得仁（唐代）

庙谋宏远人难测，公主生还帝感深。

天下底平须共喜，一时闲事莫惊心。
雨中新寒坐芸香小阁呈郝兵备二首 其一
苏葵（明代）

雨酿新寒病骨愁，俸金不及换貂裘。观书袖手偏慵检，援笔攒貂便欲投。

静想只宜花下酌，何为未向马前休。严风朔雪都门道，笑杀朱衣半白头。
蝶恋花·醉别西楼醒不记
晏几道（宋代）

醉别西楼醒不记。春梦秋云，聚散真容易。斜月半窗还少睡。画屏闲展吴山翠。
衣上酒痕诗里字。点点行行，总是凄凉意。红烛自怜无好计。夜寒空替人垂泪。
对酒吟
白居易（唐代）

一抛学士笔，三佩使君符。未换银青绶，唯添雪白须。

公门衙退掩，妓席客来铺。履舄从相近，讴吟任所须。

金衔嘶五马，钿带舞双姝。不得当年有，犹胜到老无。

合声歌汉月，齐手拍吴歈.今夜还先醉，应烦红袖扶。
见白发有感
宋庠（宋代）

昔人三十二，已赋二毛悲。
况乃踰强仕，何能怨始衰。
星星簪外出，冉冉鑑中垂。
颜负前丹渥，心惊故石移。
袁公忧汉室，蜀客问湘累。
此际重搔首，孤怀君讵知。
谒赵漕 其一
阳枋（宋代）

山头云麦杂烧畬，桃李层层山半家。讴轧蛮歌声满峡，春生龙节烂光华。
点绛唇（惠山夜月赠鼓琴者，时作流水弄。）
毛滂（宋代）

弄绣岭横秋，玉螭吹暑迎凉气。碧崖流水。流入春葱指。

半倚朱弦，微ED51连环珥。通深意。月明风细。分付知音耳。
上平江李侍郎生辰
仲并（宋代）

持橐朝端誉有光，垂弧门左昼初长。
功名唾手囊中物，药石关心肘后方。
公念承流当振廪，人歌难老竞持觞。
寿筵一举松江渌，便趁追锋侍帝旁。
逍遥咏 其八
赵炅（宋代）

真境堪依仗，周迁四叙移。人忙闲圣迹，心达罢狐疑。

俊造皆流品，逢能即是师。二从寒暑变，龙浴凤皇池。
次韵钱逊叔见寄
吕本中（宋代）

异时文物汉庭臣，公是中朝第一人。忍使闲行犯山瘴，不令疾去扫胡尘。

情怀纵老元非病，时运方隆只暂屯。顾我衰颓已无用，尚烦新语访沈沦。
雪中过重湖信笔偶题
韩偓（唐代）

道方时险拟如何，谪去甘心隐薜萝。青草湖将天暗合，

白头浪与雪相和。旗亭腊酎逾年熟，水国春寒向晚多。

处困不忙仍不怨，醉来唯是欲傞傞。
百字令·立秋后二日观雨
杨葆光（清代）

新凉招得，正残暑未退，恼人情意。顷刻沧云分日色，隐隐娇雷声细。

横卷银涛，珠跳玉泻，急点随风驶。檐头奔溜，白龙随处飞起。

还看碧罨长林，蓝拖新涨，浑是秋滋味。欲到山头高处望，回首同侪能几。

袖翠添凉，扇罗罢飏，晴亦为佳耳。思量今夜，一弯眉月天际。
冬日园居即事次韵 其二
弘晓（清代）

行到溪头尘事无，天边时听雁声孤。西山云冷将飞雪，又是天成一画图。
团扇歌二首 其二
沈约（南北朝）

团扇复团扇，持许自障面。憔悴无复理，羞与郎相见。
浴室观雨以催诗走群龙为韵得走字
陈与义（宋代）

微云生屋脊，欹枕看培塿。
崔嵬乱一瞬，泰华入搔首。
须臾万银竹，壮观惊户牖。
摧击竟自碎，映空白烟走。
余飚送未了，日色在井口。
去冬三寸雪，寒日澹相守。
商量细细融，未觉经旬久，
谁能料天工，办此颖脱手。
一凉满天地，平分到庭柳。
叶端啸余风，送我一杯酒。
画屏题细字，尽记同来友。
俗眼之所遗，此事当不朽。
自恭州之眉阳相送者六客意不可忘以诗为谢
晁公溯（宋代）

所得乃三益，相从非一朝。
龙方卧陇底，鱼肯似阳桥。
月看玉奁满，风吹金烬销。
少留吾亦住，不待楚词招。
六绝句呈赵帅兼简郑机宜
陈造（宋代）

长日登临忆侍郎，芳时谭笑客凝香。
须公多办琼花露，容我时开古锦囊。
天河
杜甫（唐代）

常时任显晦，秋至辄分明。纵被微云掩，终能永夜清。

含星动双阙，伴月照边城。牛女年年渡，何曾风浪生。
送姚象山之粤西
马凤翥（清代）

挟策桐江每借筹，又携铅椠向梧州。元龙意气宁高卧，司马文章本壮游。

官舫定期南浦驿，宾筵合醉大云楼。欲寻谢传庭前咏，燕寝凝香好唱酬。
送常清上人还舒州
皎然（唐代）

灊人思尔法，楚信有回船。估客亲宵语，闲鸥偶昼禅。

经声含石潋，麈尾拂江烟。常说归山意，诛茅庐霍前。
舟次浔阳寄兴国李使君舜卿
刘挚（宋代）

江南太守画船飞，湘水羁鸿病翼迟。岁晏风霜时易失，人生离翼事难期。

相思坐叹琼枝隔，寓意徒令玉轸悲。遥想翠屏山下望，楼中还有谢公诗。
寒食雨晴书事
赵崇嶓（宋代）

如何夜来雨，欲妒清明天。
皎皎日华晓，千门罗管弦。
风吹绮襦艳，深入杨柳烟。
我与君子意，归心皆浩然。
书吴江垂虹亭诗
强至（宋代）

千尺危桥跨浪雄，压桥虚阁势凌空。
直疑有路通银汉，又讶横天卧玉虹。
尽挹江山归醉目，独开怀抱向清风。
却嗟景出天随后，不得当年一咏工。
辛丑九日五首
方回（元代）

五度秋光过古希，节名良是叹人非。
吾州大火前辛丑，问政山头伐木归。
教思堂作示诸同志
朱熹（宋代）

吏局了无事，横舍终日闲。庭树秋风至，凉气满窗间。

高阁富文秋，诸生时往还。纵谈忽忘倦，时观非云悭。

咏归同与点，坐忘庶希颜。尘累日以销，何必栖空山。
喷玉布
孟郊（唐代）

去尘咫尺步，山笑康乐岩。天开紫石屏，泉缕明月帘。

仙凝刻削迹，灵绽云霞纤。悦闻若有待，瞥见终无厌。

俗玩讵能近，道嬉方可淹。踏着不死机，欲归多浮嫌。

古醉今忽醒，今求古仍潜。古今相共失，语默两难恬。

赠君喷玉布，一濯高崭崭。
题宜兴庵壁
李曾伯（宋代）

拂石坐小桥，临流俯清泚。
松声与禽声，可以醒吾耳。
次韵元肃兄见喜知荆州二首 其二
郑獬（宋代）

西风原上鹡鸰鸣，喜见朱旗画兽狞。尘袖渐抛秦地远，云帆聊作楚江行。

人家掩映寒塘水，秋物鲜明绿树橙。欲表新阡在郧国，不同张翰浪逃名。
閒吟 其一
章甫（宋代）

春风略不欺贫贱，美酒真堪托死生。芳草又依穷巷绿，残尊重与故人倾。

雨馀入馔添蔬笋，昼永攲眠忆弟兄。但得一廛供送老，更将诗颂纪升平。
沪上晤朱古微侍郎张次珊通参
左绍佐（清代）

白社凋零老若何，贞元朝士更无多。五更残梦余疏点，一局枯棋值烂柯。

怀药有人居月殿，乘槎无路向天河。兰成萧瑟还词赋，百丈山头日已矬。
潭
苏轼（宋代）

翠壁下无路，何年雷雨穿。
光摇岩上寺，深到影中天。
我欲然犀看，龙应抱宝眠。
谁能孤石上，危坐试僧禅。
阮师旦希圣彻垣开轩而东湖仙亭射的诸山如在掌上予为之名曰新轩盖取景物变态新新无穷之义赋十绝句 其九
郭祥正（宋代）

谁知城郭有山林，选胜营居遣壮心。一片远烟添暮色，数声归鸟变春音。
水调歌头（寿曹太守）
陈惟哲（宋代）

近畿贤太守，陆地隐神仙。功高玉记，名通紫府自长年。拂拭壶中光景，游戏人间风月，富贵本青毡。十载五分牧，惠泽浸江天。把文章，做勋业，德才全。龟峰堂上，满城和气入歌筵。春在百花庭院，坐拥十眉珠翠，寿酒吸长川。来岁称觞处，稳向凤池边。
渔家傲·不是花开常＊酒
段克己（宋代）

不是花开常＊酒。只愁花尽春将暮。把酒酬春无好问。春且住。尊前听我歌金缕。醉眼看花如隔雾。明朝酒醒那堪觑。早是闲愁无着处。云不去。黄昏更下廉纤雨。
谒东坡祠
潘勖（明代）

秋日来登江上亭，风云接地昼冥冥。经年去鹤不复夜，当午晴山他自青。

道属艰难悲积瘴，兴随迁逐缈沧溟。峰头怆恨瞻遗像，泽畔何劳怅独醒。
杂记十首 其五
刘克庄（宋代）

养成河北贼，挑致海东夷。空国坐朋字，乱华由党碑。
伯封同游霅上事毕遽索别次韵
李洪（宋代）

同来我复似邹游，新咏君应胜杜秋。
已饫蒸葫汝南馔，盍为粗粝浣花留。
残樽且醉菖蒲酒，去棹聊停杜若洲。
不厌村居能少驻，兰香万斛顿销愁。
忽梦游仙
王勃（唐代）

仆本江上客，牵迹在方内。
寤寐霄汉间，居然有灵对。
翕尔登霞首，依然蹑云背。
电策驱龙光，烟途俨鸾态。
乘月披金帔，连星解琼珮。
浮识俄易归，真游邈难再。
寥廓沉遐想，周遑奉遗诲。
流俗非我乡，何当释尘昧。
次韵吴充学士斋居冬夜书事
赵抃（宋代）

轮奂相辉映，严扉耸画楹。霜空夜月午，斋冷湛冰清。

缛礼行神庙，星华下禁城。瀛洲有才士，佳句见交情。
又湘妃诗四首（一作女仙题湘妃庙诗）
佚名（唐代）

渺渺三湘万里程，泪篁幽石助芳贞。

孤云目断苍梧野，不得攀龙到玉京。

碧杜红蘅缥缈香，冰丝弹月弄清凉。

峰峦一一俱相似，九处堪疑九断肠。

玉辇金根去不回，湘川秋晚楚弦哀。

自从泣尽江蓠血，夜夜愁风怨雨来。

少将风月怨平湖，见尽扶桑水到枯。

相约杏花坛上去，画阑红子斗摴蒱.
雪后北墙
周紫芝（宋代）

携儿聊作北墙行，泥雪初乾杖履轻。病后茶枪浑不要，眼前蔬甲喜全生。

鸟声渐软春应近，梅萼催香日自晴。忽忆读残书未了，却须归趁小窗明。
华盖仙踪为谢布政作时谢已物故
陈献章（明代）

华盖山头云起时，群仙云里谢弹棋。谢公不用登山屐，借得千秋一鹤归。
傅谏议和予所赠傅监仓诗复用前韵一首
刘克庄（宋代）

谏草如山不论兵，当年出处最分明。
中朝安可无耆旧，故事犹应问老更。
敢与凤毛评句法，素知牛耳执文盟。
诗坛亦合先生筑，遥望偏师已拔营。
伯瞻郎中生日
韦骧（宋代）

瑞气飘飘贯斗牛，当时贻庆在南州。太平势盛高贤出，造化功南万物秋。

侯国几年凝课最，相门今日足风流。祝公寿与灵椿等，庶得胸中尽壮犹。
题南禅院壁二首 其二
张耒（宋代）

秋林落叶已斑斑，秋日当庭尚掩关。扫榻昼眠听鸟语，可怜身世此时閒。
木兰花慢·登豁蒙楼远眺
袁思永（宋代）

一层楼更上，趁薄醉，倚危阑。望险堑龙蟠，雄关虎踞，大好江山。

神州陆沉，岂忍待，凭谁横海挽危澜。记否六朝金粉，南都此地偏安。

朱轮翠盖自班班，几辈济时艰。把纸上经纶，刀头策略，冷眼偷看。

浮云尚笼暗影，在乱鸦残柳夕阳间。剩取秋光可爱，栾花红照愁颜。
游龙山访道士李仙师
释契嵩（宋代）

日出野旷明，肃然访道生。杳渺湖外去，散诞云边行。

秋高天宇净，脱叶飞纵横。乘风度林岭，转觉衣屦轻。

时闻缥缈间，微飙传鹤声。知与仙家近，逸思泠然清。

须臾转幽谷，紫府芝田平。仙童走脚报，松子来门迎。

接袂语且笑，所欢非欲情。丹脸人未老，道貌天已成。

开筵罗玉粒，盘餐馐紫英。绸缪似交旧，洒落怀抱倾。

薄暮忍云去，徘徊倚山楹。欲有重寻约，还忧变高名。
晚过平湖县东湖
郭谏臣（明代）

薄暮风生访戴舟，湖波遥引太空流。墟烟缕缕山腰起，塔影层层水面浮。

几点閒鸥红蓼晚，一行新雁碧云秋。江乡到处堪乘兴，莫怪明时便乞休。
延庆宫
勾台符（宋代）

一簇楼台地，嵯峨四面函。
路盘七折岭，坐对六时岩。
答秦兵部求墨竹
王佐才（宋代）

墨传高节未为精，虚辱佳篇拂素屏。
不敢持毫强羞缩，喜公心已厌丹青。
八月十六日见梅
文天祥（宋代）

广寒殿里玉楼开，那得孤山处士来。
半夜西风半身影，梦中骑得雪驴回。
鹧鸪天 和吕贞白来词原韵三首 其四
吴湖帆（清代）

可是嫦娥触晦芒。夜深疑雨度长廊。三都纵得从容赋，众异旁通急就章。

空啸傲，且徜徉。无凭诗酒向谁量。閒将散发披襟处，聊当温柔梦一场。
偈颂一百二十三首
释普度（宋代）

邬那青青处，山高云半垂。
面面栽荆棘，游人到者稀。
寥寥五十载，昨是今何非。
太湖三万六千顷，月在波心说向谁。
海虞十二景 其十一 玄林鸽井
卢龙云（明代）

卓锡何年至，泉流雪乳寒。群飞天外羽，几就洞中丹。

花雨兴龙窟，慈云覆绮阑。酌来应觉爽，沆瀣不须餐。
中秋见月寄子瞻
苏辙（宋代）

西风吹暑天益高，明月耿耿分秋毫。
彭城闭门青嶂合，卧听百步鸣飞涛。
使君携客登燕子，月色着人冷如水。
筵前不设鼓与钟，处处笛声相应起。
浮云卷尽流金丸，戏马台西山郁蟠。
杯中渌酒一时尽，衣上白露三更寒。
扁舟明日浮古汴，回首逡巡陵谷变。
河吞巨野入长淮，城没黄流只三版。
明年筑城城似山，伐木为堤堤更坚。
黄楼未成河已退，空有遗迹令人看。
城头见月应更好，河流深处今生草。
子孙幸免鱼鳖食，歌舞聊宽使君老。
南都従事老更贫，羞见青天月照人。
飞鹤投笼不能出，曾是彭城坐中客。
和甫自京师至
刘敞（宋代）

过事与日多，欢忧两如梦。安知盈樽酒，此国今宵共。

寸心不如昔，感遇每易动。孤笑破群愁，强颜不为用。

天河转屋角，缺月照梁栋。烬落屡缤纷，良时亦倥偬。

骊驹晨在门，十里起相送。暂醉醒不迟，旧愁来更重。
吊法空
王质（宋代）

鹤不胜癯汝更癯，平沙独立未为孤。雨花台上方知有，明月堂中竟省无。

此夜吟风凭北固，何时乘月叩西湖。出头已解挑包走，试路西江问老夫。
七宝岩
范成大（宋代）

天如碧玉瓯，下覆白玉盘。
晶光眩相射，我独居两间。
正视不胜瞬，却立聊少安。
但觉风浩浩，骨毛森似寒。
神仙杳无处，宁论有尘寰。
身轻一槁叶，两腋如飞翰。
同行挽我衣，何往何当还。
少留作诗去，奇哉此凭阑。
云谷二十六咏 其二十四 北涧
朱熹（宋代）

土断川亦分，北下成阴涧。秀石得佳名，服膺吾敢慢。
春风行为判府韩郎中寿
戴栩（宋代）

鸿濛何物转胶轕，春风万里来阊阖。佳哉可爱不可名，协气穰穰如响答。

去年浙水皆春波，今年鄞江春最多。桃源洞口一披拂，花胎柳骨含天和。

散作油云三日雨，田家喜气充环堵。藜肠得米停春雷，共向清流浸粳稌。

粳稌可种麦可耘，今年上瑞应十分。不知化工费多少，化工不自书其勋。

归来阊阖门四敞，更展经纶九天上。坐令八极一春台，物物大钧融溥畅。

君不见古往今来春复春，春风岁岁长如新。
杂曲歌辞 其二
王建（唐代）

青草湖边草色，飞猿岭上猿声。万里湘江客到，有风有雨人行。
同孙彦能游山卷
李祁（宋代）

绿厓涉清泚，披草得幽径。
萧条双桧间，独立一松劲。
入门听微钟，心垢一时净。
向来饱干戈，栋宇兀偏正。
空庭鸟雀喧，坏壁龙蛇瞑。
徒能起咨嗟，无复耸观敬。
三叹复出门，乾坤几时定？
与陈刚父论诗
曾由基（宋代）

少陵久矣跨鲸游，近说西江沸不休。
双井发源注南海，百川分不失东流。
君怀正印高悬眼，我抉玄关笑点头。
半世工夫缘底事，旁人却作寺闲求。
偈六十三首 其四十四
释道宁（宋代）

云收天际，雾捲长空。坐立俨然，谁家风月。这里荐得，早涉崎岖。

更待商量，般雪填井。不许夜行刚把火，直须当道与人看。
贺刘掞赴召史馆校勘
邓有功（宋代）

秋堂风露声唔咿，青灯一点昏两眵。
蟫鱼蠹纸老白日，未识心宇包黄羲。
麟胶饮尽霜兔泣，俪花斗叶纷奇姿。
少年轻裘舌秦衍，睥睨六印京尘缁。
平生眼底厌糠秕，自对春风乐沂水。
搜奇抉怪问子云，载酒归来成独醉。
金刀喜有南邻翁，曾吹藜焰丹霞峰。
白云满榻呼不起，倒闭日倚伏酣秋空。
紫皇一夕下纶旨，细祓丹铅勘文字。
会将一语赞阳秋，高入九天卑九地。
圣明勋为琬琰储，不独焜燿冰衔书。
两朝蒐辑摩日月，往往呼喝羞庭衢。
庐陵健笔人莫赎，南丰瓣得竟谁续。
西江浩浩流古今，莫遣白头愧青竹。
再赋 其二
孔平仲（宋代）

此地龙舒国，池隍战血馀。木香多是橘，石乳最宜鱼。

古瓦松杉冷，旱天麻麦疏。题诗云母纸，笺腻粉难书。
小园
陆游（宋代）

历尽危机歇尽狂，残年惟有付耕桑。
麦秋天气朝朝变，蚕月人家处处忙。
与王伯刍
杨愿（宋代）

冷官厅事客来稀，种绿阴阴结夏帷。
忽得君诗惬人意，陶家风到北窗时。
腊月二十八日与知宗提举分岁郡中啜茶于北楼
阳枋（宋代）

老病逾年卧晋江，耽诗性癖未能降。
园林牢落梅经眼，岁月峥嵘酒满缸。
堂上焚香敬勋德，楼头回首念家乡。
黄柑未拜萧嵩赐，乡味分珍漫一双。
句
李忱（唐代）

海岳宴咸通。

七载秉钧调四序，一方狱市获来苏。
卜算子 其二 斗门春涨
王洪（明代）

惊雪喷高崖，雷响青天晓。刚道吴胥驾海来，势压沧溟小。

满岸是渔舟，拨乱飞春鸟。谁信神鱼去不留，五色祥云绕。
洗心亭为华廷禧少参题
林光（明代）

心无可洗洗何功，敢把亭名一叩公。经史浇培灵府静，云山涤荡俗缘空。

书涵珠宝尘埃外，夜抱银蟾天水中。万顷东溟真快意，未容解组郊龟蒙。
和乐天以镜换酒
刘禹锡（唐代）

把取菱花百炼镜，换他竹叶十旬杯。嚬眉厌老终难去，

蘸甲须欢便到来。妍丑太分迷忌讳，松乔俱傲绝嫌猜。

校量功力相千万，好去从空白玉台。
金刚随机无尽颂·威仪寂静分第二十九
释印肃（宋代）

千古任风吹，明月最相宜。
寒鸿云外叫，此意有谁知。
次洪内相双竹韵三首
裘万顷（宋代）

婵娟两枝翠可掬，绝胜白璧南金双。
留与先生作椽笔，诗坛八面受人降。
诉衷情（重台梅）
赵长卿（宋代）

檀心刻玉几千重。开处对房栊。黄昏淡月笼艳，香与酒争浓。

宜轻素，鄙轻红。思无穷。化工著意，南南北北，一种东风。
送张叔展北归
梅尧臣（宋代）

江南春候早，水暖野芹生。北客欲归日，故人持赠行。

莫嫌为物薄，言采幽兰并。休惜临流醉，高帆去棹轻。
曾侍郎挽章
王洋（宋代）

未下蒲轮诏，先惊柏府寒。
九州方镇节，万里使华冠。
岁晚一奄密，风流百世宽。
永怀函丈训，泣涕自汍澜。
春日
许景衡（宋代）

春日寻常醉不醒，而今春日若为情。青丝纤手成陈迹，举案齐眉已隔生。
读残明遗事漫记四首
刘彬（清代）

胡风南渡尽草偃，大义捐嫌王出滇。
一身转战千里路，只手曾擎半壁天。

诸葛无命延汉祚，武穆何甘止朱仙。
板荡膻腥忠贞显，江山代代颂英贤。

凛凛孤忠志独坚，手持一木欲撑天。
磨盘战地人犹识，磷火常同日色鲜。

老草坡前草树香，磨盘诸将墓堂堂。
残碑读罢呼雄鬼，生死都从李晋王！
秋题刘逸人林泉
灵一（唐代）

凉飙乱黄叶，迟客橘阴清。萝径封行迹，云门闭野情。

零林秋露响，穿竹暮烟轻。莫恋幽栖地，怀安却败名。
送阿兄
费墨娟（清代）

无计留兄住，深宵不忍眠。离情难尽诉，别泪洒襟前。
病中两绝句 其二
饶节（宋代）

暑湿相乘势益昌，呼童煮药不知方。悬知草木皆凭藉，聊为形骸作主张。
春日陪侯侍御游洪岩用卢大参韵 其五
霍与瑕（明代）

伟度比春陂，汪汪浸寒水。有时穆清风，微言扬妙理。
赠勤老
韩淲（宋代）

客路何曾好，禅林一味清。钟声回短梦，梵呗入幽情。

绮语多生债，尘劳宿念轻。诗边怀抱懒，聊复为君倾。
鹧鸪天•咏美人眉
彭孙遹（清代）

麝月才分一寸弯。长颦短晕浅深间。疗饥自有餐来色，消渴因看远际山。

螺子细，柳丝寒。两峰天外碧相攒。翠蛾一滴能传语，窨住春愁不放还。
长句送以道既辱和答而夏传圣诗亦用此韵以道复和一篇篇末颇及少逸与不肖因再赋此传圣姻家书问必数或可达以道
王安中（宋代）

癯儒缓趋走，不堪备游徼。古心乏妩媚，亦莫齿优笑。

十年营负郭，毕愿了租调。诗书祝儿辈，风味久必肖。

文穷觅退之，钱癖减和峤。此计堕渺茫，浪出岂炫耀。

官供取无耻，几不类椎剽。退食独委蛇，顾欲辈周召。

谁论玄尚白，端觉壮非少。缅怀千载人，有道混屠钓。

风云随阔步，功业付长啸。事成有辞爵，缘断或遗照。

飞潜无必同，出处信俱妙。肯以牛衣泣，求因狗监召。

竟知貂尾短，何益鸢肩峭。士初如大刀，天高看拔鞘。

提携龙雀环，胆破勒与曜。断蛟剸犀兕，左右随所诏。

用舍要有时，遽欲帝阍叫。沾襟岂终悔，失马勿前吊。

龟宁行曳泥，牺怯牵荐庙。但逃明火灼，讵厌短刍噍。

固穷而山立，吾侪当勉劭。无祸福莫长，安用绿章醮。

我今百念灰，内热息心烧。来亲晁氏贤，不住头忽掉。

淋淫雨十日，坐恐行囊漂。新篇寄邺城，钟磬逼耳窍。

舂撞到彭夏，馀子敢轻谯。是公天机深，世故成错料。

良医百遇毒，彼已病俱疗。渊明寓托远，捉扇赞荷蓧。

吾将急捕逐，八表写长眺。迟暮傥同归，升斗何足要。
和刘卿材十咏·溪桥
黄庶（宋代）

忆得别离日，乡桥柳脚斜。
读君诗一转，全似到吾家。
题雷公井
徐铉（宋代）

掩霭愚公谷，萧寥羽客家。俗人知处所，应为有桃花。
句
蔡承禧（宋代）

天上玉栏花已折，人间方士术何施。
中齿忽折
艾性夫（元代）

老丑移形转可吁，凋零已到骨之余。
似因漱石磨成磷，幸免投梭折得疏。
根笋尚如儿龀短，医师欲实火田虚。
喜无乾胏劳吾決，含咀犹能味古书。
闲中口占数绝·浓绿中见芍药一朵
郑清之（宋代）

杏桃结子已成翁，稚绿中间着耄红。
阶药元来如许寿，麦秋天气露春工。
鹤鸣九皋
佚名（唐代）

胎化呈仙质，长鸣在九皋。排空散清唳，映日委霜毛。

万里思寥廓，千山望郁陶。香凝光不见，风积韵弥高。

凤侣攀何及，鸡群思忽劳。升天如有应，飞舞出蓬蒿。
代人寄远
郑若庸（明代）

病骨经秋强自持，寒条飞叶费相思。
可怜陌上垂杨树，不似君来系马时。
乙丑元日口号十首
刘克庄（宋代）

新擢咸淳两台端，可继庆历四谏官。
安知千载无南董，异日求君谏草看。
闲游所至少留得长句
陆游（宋代）

垣屋参差桑竹繁，意行漫漫不知村。
眼明可数远山叠，足健直穷流水源。
鹭引钓船经荻浦，牛随牧苖入柴门。
试寻高处休行李，清绝应须入梦魂。
三妇艳歌 其一
曹勋（宋代）

大妇双绮襦，中妇红罗裾。小妇服翡翠，理曲调笙竽。

良人幸安坐，美酒倾玉壶。
郊庙歌辞。享文敬太子庙乐章。亚献终献
崔邠（唐代）

醴齐泛尊彝，轩县动干戚。入室僾如在，升阶虔所历。

奋疾合威容，定利舒皦绎。方崇庙貌礼，永被君恩锡。
舟泊东昌望光岳楼欲登未果
斌良（清代）

青帝所宅震位崇，岩岩气象凌华嵩。阴阳阖辟割昏晓，富媪孕碧延嵱嵷。

雕镌造化青未了，紫翠变灭东海东。博平楼观屹然向，妙构不数般倕工。

枌橑高矗碝磩镂，琼榱丹栱真珠栊。扶桑鸡唱灵景曜，瀛壖烛照炮朣胧。

扉明玉女望窈窕，榜题韦诞惊心忡。不闻华鲸吼午夜，仰见铁凤骞晨风。

想象俯瞰烟九点，徂徕凫绎培塿封。讵知坤轴郁灵脉，岱宗一气开鸿濛。

泬寥穹宇睇莫极，我来正值鹑火中。鱼鳞扫尽鸟革现，苦思楖栗梯长空。

艨艟遮道吏卒守，可望难即壶峤同。蕊珠阆苑岂易到，声闻咳唾金天通。

几年奔走困尘壒，襟怀茅塞嗤吴蒙。会须振袂蹑绝顶，屏除六凿吞长虹。

昨者防秋驻河上，吕梁直下惊涛洪。其鱼虽免洒沈叹，寘薪湛璧终无功。

量移江左督输转，岂有筹策追牟融。垂鱼依旧窈光宠，天之施我禄已丰。

蚁臣虱处愧无状，欲排阊阖舒深衷。长风引去又解缆，梦魂常绕清虚宫。
所居遇雪
卫宗武（宋代）

去年雪於腊，见晛迹已灭。
今年天作花，再白遂凝结。
鳞鳞甍相接，烂烂银互叠。
平尺虽未盈，皓若布层氎。
洪纤归一覆，高下同至洁。
入夜更飘扬，未久复匼匝。
打窗明映书，堆垣厚成堞。
披衣起推户，勇不待明发。
庭间数十挺，叶叶如楮刻。
墙角南北枝，艳艳疑花压。
遥想几青山，幻成玉崨页。
郊原瑞色浮，穹壤和气浃。
岂但疵疠肖，可卜丰穰协。
书生喜无寐，但觉吻嗫嗫。
掬之滋吟觞，石铛煮团月。
好事近·喜气拥朱门
王昂（宋代）

喜气拥朱门，光动绮罗香陌。行到紫微花下，悟身非凡客。不须脂粉涴天真，嫌怕太红白。留取黛眉浅处，画章台春色。
采石矶吊李太白
梁辰鱼（明代）

停桡矶下奠椒觞，草木犹闻翰墨香。
飞燕已辞青琐闼，长鲸自上白云乡。
他年有梦游天姥，此夕无魂到夜郎。
西望长安漫惆怅，金銮春殿久荒凉。
寄题商洛王隐居
张祜（唐代）

近逢商洛口，知尔坐南塘。草阁平春水，柴门掩夕阳。

随蜂收野蜜，寻麝采生香。更忆前年醉，松花满石床。
南山堂
黄遹（宋代）

幸然闭阁文书静，何必衔杯笑语频。
只把悠然无限意，散为和气万家春。
鼙鼓行
韦应物（唐代）

淮海生云暮惨澹，广陵城头鼙鼓暗，寒声坎坎风动边。

忽似孤城万里绝，四望无人烟。又如虏骑截辽水，

胡马不食仰朔天。座中亦有燕赵士，闻鼙不语客心死。

何况鳏孤火绝无晨炊，独妇夜泣官有期。
浣溪纱慢
樊增祥（清代）

对舒紫燕翼，双结青梅子。海棠翠叶，还比花时美。

丝雨弄晴，荡翠春如水。罗帐朝慵起。无奈晓莺啼，一声声、红窗近底。

倩谁寄。寄洛浦相思，把珠珰暗结，绡帕密缄，自写珍珠字。

蝴蝶梦中，逐趁人千里。昨夜灯花喜。为问甚时，归又还、将蔷薇笑指。
偈颂七十二首
释祖钦（宋代）

同时照用不同时，权实双行作者知。
有得虽然亦有失，还他龙虎自交驰。
谢祭酒林亨大寄书
陈钧（元代）

身恩浑未报涓埃，便把丹心变死灰。三径秋容今在菊，六桥寒思独关梅。

鄙夫自是贪佳遁，明主何曾弃不才。霄汉故人犹有意，远凭鸿雁寄书来。
晦日昌甫见过因约伯皋小饮黄守继至三首 其二
袁说友（宋代）

章泉泉水在玉山，有客岁时来往间。今古风烟只如此，见君生怕又言还。
景灵宫奉安神考御容
孔武仲（宋代）

先帝遗弓剑，威灵在九州。
方悲风驭远，已见月衣游。
别殿笙歌动，中天彩翠浮。
觚棱参魏阙，气象拟蓬丘。
羽卫生幢盖，都人识冕旒。
吾君孝心远，文考百无忧。
三和二首
刘克庄（宋代）

岂有丝毫补圣朝，去来扰扰费麾招。
不能履屐供群谢，未暇纶巾拥二乔。
着老莱衣侔服冕，食于陵粟胜操瓢。
臣之少也犹疏懒，何况头今插素标。
和郭六玉律上巳宴罢见寄
宋祁（宋代）

式燕灵琨睠蕙时，祓兰浮棗惜春晖。
回骖并躍都门道，谁识颜王曲水归。
观园夫种菜
虞俦（宋代）

町畦纷接壤，灌溉细穿渠。
坐待佳蔬长，应须恶草除。
向来师老圃，此去遂间居。
绕屋扶疎处，兼寻种树书。
题汤致远运使所藏隆师四图欠伸
范成大（宋代）

春风吹梦蓦江飞，行尽江南只片时。
深院无人自惊觉，夕阳芳树乳鸦啼。
背立妆台髻鬟懒，镜鸾应见茸茸眼。
不须回首更嫣然，刘郎已自无肠断。
弼唐兄食不重肉乃东西远游无宁岁感而赋此寓忠告之意
庞尚鹏（明代）

流光荏苒如掷梭，人生温饱能几何。安乐窝前万事足，年年新雨长青蔬。

饥来长啜一盂粥，坐对妻儿生计足。钟鸣鼎食岂不荣，祇恐终朝闻颠覆。

夷齐采薇西山外，震世高名悬绝代。何人下箸日万钱，风尘朽骨今何在。

浊醪粗饭常有馀，肯负平生七尺躯。人世蜉蝣等朝露，黄金筑坞何其愚。

古来富贵皆由命，绳枢瓮牖吾何病。此心扰扰空自劳，天定安能以人胜。

何如避地且悬车，赢得胸藏万卷书。开门永日对幽草，莫问家无儋石储。
蔷薇
裴说（唐代）

一架长条万朵春，嫩红深绿小窠匀。

只应根下千年土，曾葬西川织锦人。
和许膝啸韵
马廷鸾（宋代）

尘满莱衣泪点斑，春风桃李见应难。
奎文忽到茅檐下，忍作当年义檄看。
次韵张守劝耕二首
陈造（宋代）

吾徒一笑似关天，离合胡宁付偶然。
梦境萍蓬渺云水，旧游花柳更风烟。
交情缱绻今犹昔，妙句传抄喜欲颠。
廷尉归须结袜客，为公饱饭计留年。
太平公主山亭侍宴应制（景龙三年八月十三日）
李峤（唐代）

黄金瑞榜绛河隈，白玉仙舆紫禁来。碧树青岑云外耸，

朱楼画阁水中开。龙舟下瞰鲛人室，羽节高临凤女台。

遽惜欢娱歌吹晚，挥戈更却曜灵回。
晚秋郊居八首 其三
赵蕃（宋代）

病橘萧萧祇古枝，二三酸子间虫丝。人言社酒堪医此，太息于今已后时。
滞舟
苏舜钦（宋代）

落照满长河，流水暖冲融。中有凫鹜群，上下随和风。

捕鱼没浅凫，矫翅入紫空。嬉游意自得，肯顾冥冥鸿。

伊余何所适，舟滞数见穷。十步九暗滩，咫尺不可通。

獠工裂吻噪，舍楫将何从。巨縆挽屡断，有如拔山峰。

夕忧寇盗至，蹶弩映岸丛。徊徨但搔首，叹息无所容。

曾无鸟禽乐，虚在人曹中。
边愁 其三
屠寄（清代）

羽书日日过龙编，赤子殊方正倒县。领峤夕烽惊峒户，瘴江明月静楼船。

但期李献输降款，岂有冯唐惜暮年。早晚昆关真奏捷，洗马银海共归田。
禅人求赞四首
释宗杲（宋代）

铁蛇在握，毒气烁烁。
拟议不来，劈口便著。
试宣毫
张炜（宋代）

中山瑞兽久不出，天下笔工徒负名。
近闻宛陵获数辈，束缚管制差专精。
攜入京师求鉴赏，一见不以他毫轻。
呼童涤砚淬瑿玉，催我纸上云烟生。
草亭远望
郑刚中（宋代）

村舍无楼可望远，茅亭远望似登楼。
饱看聚散云无住，最爱萦回水自由。
诗思已随芳草动，春寒少为好山留。
谁将裘马换美酒，与我同消万古愁。
夏日园中清暑（二首）
吴志淳（元代）

东湖万顷波渺茫，人家多在云水乡。
《竹枝》调短阿家女，《桃叶》歌长何处郎。
疏林归鸟度花影，近水流萤浮竹光。
东山坐待月已出，不觉凉露沾衣裳。
下第游金明池
郑獬（宋代）

骑杀青都白玉麟，归来狂醉后池春。
人间得丧寻常事，不避郎君走马尘。
小雪
苏辙（宋代）

小雪仅能消膈热，苦寒偏解恼衰翁。
年丰谁使百物贵，心净要令万事空。
老去禅功深自觉，生来滞运与人同。
闲中未断生灵念，清夜焚香处处通。
望江怨 闺怨
董元恺（清代）

春云晚。妾泪朝朝长在眼。影动湘裙展。平湖绿水明如剪。

难消遣。一夜正愁深，东风忽吹浅。
次韵和复古春日五绝句
司马光（宋代）

车如流水马如龙，花市相逢咽不通。
独闭柴荆老春色，任他陌上暮尘红。
瑞雪
张嗣纲（明代）

大有年徵降瑞祥，新春处处百花香。忽惊梅蕊霜如蜜，渐见松盘雪似糖。

几世玉皇霏玉屑，千年琼女下琼浆。天心不爱珍奇宝，故与人间见露瀼。
东溪舟中呈石斋
徐瑞（宋代）

两山盘屈水中分，紫翠深深日欲曛。孤枕短篷吟梦晓，一莺啼破半溪云。
郝思温大字歌
何中（元代）

东山手提雪庵笔，笔中出此万钧力。重如岱岳镇坤维，奇如古鼎跃泗侧。

点如沧海之碣石，直如参天之古柏。曲如老龙恣盘挐，横如方城立铁壁。

快如大泽斩蛇剑，妖夔幻魈□辟易，巨灵引指太华擘。

三千狮子座，举臂可移得。偶然挥毫□，世间壮士不能掷。

瘗鹤铭，摩厓碑，后来者谁谁继之。我尝见龙溪之字大如箕，五百年间无此奇。

雪庵老，东山子，优钵昙花重现世。昆崙以为笔，东溟以为砚，青天以为纸，为我写太平两大字。

持献天皇九九八十一万岁，我歌尔字我老矣。
曹仁宪谨荣寿
陈对廷（清代）

到处沾春雨，斯文戴福星。鹤随天与健，兕祝德维馨。

绿野迟归计，桐乡仰典型。大椿秋未老，寿岂庆耆龄。
柬王德甫 其二
何梦桂（宋代）

蛾眉霜雪隔重闱，采采云英望未归。青鸟不来春又去，门前数尽落花飞。
和邹守鹿鸣宴
许应龙（宋代）

贤守声名重泰山，肯将曲学误儒冠。
相期素节终身履，不道青云得路难。
多士联翩阊阖去，忠言凌厉雪霜寒。
朱轓指日归枫禁，廷策烦公具眼看。
次韵贾令尹题裴公亭
释德洪（宋代）

独凭危栏眼力穷，当年胜践想遗风。歌喉云杪殷馀韵，笑靥尊前发醉红。

世相难逃朝夕改，山容不老古今同。议郎笔力回春色，摹写都藏画牒中。
洞庭湖阻风赠张十一署·时自阳山徙掾江陵
韩愈（唐代）

十月阴气盛，北风无时休。
苍茫洞庭岸，与子维双舟。
雾雨晦争泄，波涛怒相投。
犬鸡断四听，粮绝谁与谋。
相去不容步，险如碍山丘。
清谈可以饱，梦想接无由。
男女喧左右，饥啼但啾啾。
非怀北归兴，何用胜羁愁。
云外有白日，寒光自悠悠。
能令暂开霁，过是吾无求。
彰化八景
秦士望（清代）

不比寻常水一隈，柴门爱逐海波开。船撑白昼几行去，灯闹黄昏乱点来。

遥吐珠光浮岛屿，久腾星火照莓苔。两般佳趣疑相似，共卧渔蓑弄酒杯。
胡无人行二首
曹勋（宋代）

汉地山河远，边城草木长。
西戎空大厦，北虏送君王。
礼乐兼三统，车书混八荒。
征伐司卫霍，奉使遣苏张。
号令知无外，衣冠入夜郎。
蒐兵临瀚海，郡县裂姑臧。
邮传通族障，奚奴识宪章。
华夷同正朔，天子坐明堂。
西极奉龙马，何用贽白狼。
送僧归护国寺
李咨（宋代）

辇寺住经年，归心起浩然。传衣因世出，挥麈自弥天。

海客分朝供，江灯照夜禅。赤城重到日，八桂老岩烟。
净因和尚
释子淳（宋代）

即真非真，是假非假。
语路未陈，言满天下。
骊龙海卧彩云深，黑漆昆仑骑玉马。
晚春四首
张耒（宋代）

蔷薇倒架笋过邻，梦泽茫茫欲晚春。
绿暗红稀君莫叹，满枝梅杏欲尝新。
前有千万年
胡奎（元代）

前有千万年，不知是何物。后有千万年，变化安可测。

河中龙马千生时，谁辨东西与南北。混沌死，七窍生。

昆崙水源直到海，千流万派何由清。但见两轮日月东西走不息。

人言火精与水银，锻冶红颜冻梨色。消磨绿发如星星，人生得意且为乐，何用空名留汗青。
和石解元白莲 其一
释慧远（宋代）

玉女攲冠莹夜塘，雪敷仙掌犯秋香。江南五月多风韵，素艳天资难点妆。
蝶恋花 久不接家书，歌以遣闷
张玉珍（清代）

杨柳丝长烟漠漠。节近清明，雨润秋千索。底事流莺惊梦觉。

起来独坐垂珠箔。

庭畔小桃将吐萼。几日春寒，好景俱抛却。焉得双鱼云外落。

一函慰我离愁恶。
和张子如寻梅诗
庄昶（明代）

梅花一笑有无间，消息徒将问定山。是水是云皆是树，老夫驴背送君还。
月岩
华岳（宋代）

六丁一凿空云烟，满窟勒驾驱神仙。
冰轮推出月中月，玉斧劈开天外天。
便把嫦娥骑采凤，却呼羽客烹银蟾。
更邀王母瑶池酒，今夜广寒同醉眠。
鹊桥仙（赠人）
辛弃疾（宋代）

风流标格，惺松言语，真个十分奇绝。三分兰菊十分梅，斗合就、一枝风月。

笙簧未语，星河易转，凉夜厌厌留客。只愁酒尽各西东，更把酒、推辞一霎。
着三眼屐
张天赋（明代）

捲舒在我有圆方，铁石难磨锦绣肠。世路但凭三眼屐，不妨徐步上高岗。
去南阳有日书怀二首 其一
葛胜仲（宋代）

奠食无劳合退休，君恩误付百花洲。未温坐席已当去，偶带泥封得少留。

官意正如彊弩末，归心先问大刀头。略无涓滴苏民隐，空使闾阎说旧侯。
沁园春（庆宁乡令）
萧仲（宋代）

笑问鸥盟，所不同心，有如大江。念渊明漫仕，虽轻斗粟，弦歌有得，难慕柴桑。相业流芳，元枢新躅，拈作先生一瓣香。长生酒，仗西风桂子，吹到河阳。

湘江。笑绾铜章。便好筑绵州六一堂。看千年辽鹤，重归故，一船明月，又上潇湘。橐紫翻荷，官黄书诏，不待阴成蔽芾棠。中书考，更侯封酂国，汤沐宁乡。
赠陈常翁
谢天民（宋代）

一经教子足三冬，议论孤高有孟公。学到内融多乐地，心无外慕自春风。

我惭言偃弦歌化，君在周公礼乐中。三百三千烦指示，许谁蹊径一源通。
送姚八之句容旧任，便归江南
刘长卿（唐代）

故人还水国，春色动离忧。碧草千万里，沧江朝暮流。

桃花迷旧路，萍叶荡归舟。远戍看京口，空城问石头。

折芳佳丽地，望月西南楼。猿鸟共孤屿，烟波连数州。

谁家过楚老，何处恋江鸥。尺素能相报，湖山若个忧。
未至普照寺道中作
程敏政（明代）

石梁湾曲水沉沉，路下峰腰半不禁。风外茶烟知寺近，云中鸡唱觉村深。

病多宜享山林福，才薄难胜利济心。且为渔樵增故事，临流先续采芝吟。
和白乐天浩歌行
德保（清代）

双丸旋转无时毕，三万六千空计日。步踏陈迹如磨牛，弹指流计行望七。

人生谁能满百计。怀忧千载真徒然。回思少壮驹过隙，可怜照镜非朱颜。

尘踪已逝皆成故，往事茫茫不知处。举头一笑清风生，天外浮云任来去。

君不见，狂澜滚滚逐爱河，几人名利没颓波。不如有酒且成醉，康庄坦步无嵯峨。

净扫烦愁乐其乐，兴来聊复发长歌。亭畔喜看芳草绿，窗前爱赏春阴多。

乐天长句真成达，来者谓我将如何。
暮春
王安石（宋代）

北山吹雨送残春，南涧朝来绿映人。
昨日杏花浑不见，故应随水到江滨。
济河焚舟
林希逸（宋代）

汔济焚舟去，秦兵意若何。深仇思必雪，信誓有如河。

甲卒方停棹，将军怒指戈。连樯皆纵燎，劲气欲熬波。

拜赐前言在，论功一炬多。至今临岸处，梦想发皤皤。
【双调】寿阳曲
严忠济（元代）

三闾些，伍子歌，利名场几人参破？算来都不如蓝采和，被这几文钱把这小儿瞒过。
出守桐庐道中十绝
范仲淹（宋代）

风尘日已远，郡枕子陵溪。
始见神龟乐，优优尾在泥。
题大长公主林馆
揭轨（明代）

主家林馆御沟西，杨柳芙蓉映舞衣。
玉沼萍开鱼上跃，绣帘花舞燕低飞。
微风翠辇宫中去，淡月霓旌苑外归。
四海升平当此日，万年行乐莫相违。
春晚
释斯植（宋代）

满地落花流水，伤心芳草青时。
江上数声杜宇，更堪一笛横吹。
范湘监务许惠其父盘溪居士诗先往数语焉
赵蕃（宋代）

国朝几名家，在蜀苏与范。
斯文何与人，竟作南荒窜。
盘溪诸子何，少小便精悍。
早从宜州游，句法悟骨换。
官称薄如纸，名盖越千万。
我为余杭役，识子非楚产。
姓名问即识，一笑冰已泮。
长哦乃翁诗，亹亹无间断。
使我倾耳听，妙处惊辄叹。
前辈今远矣，俗眼易作玩。
大轴许见遗，此赐安敢慢。
何囊政尔空，得此吾无患。
见率斋王帘使
刘鉴（宋代）

平生怪怪复奇奇，一字何曾乐得饥。
太白枉承金殿召，浩然空负玉堂知。
和王主簿
陈宓（宋代）

朅来十日佳眠食，为爱溪山似客清。
我亦本无三宿恋，中年可奈故人情。
集汉阳王怀人亦世邸中
梁以樟（明代）

楚水云荒过雁声，檐花细雨落芜城。同裳昔日犹侨札，异国人间几弟兄。

梦断衡阳天一握，话残梼杌烛三更。无端翠袖扶残醉，泪湿湘娥未忍倾。
题傅侍郎寒碧十五韵·百花径
陈宓（宋代）

谁言四时殊，春色镇长有。
秀萼皆可餐，采采泛卮酒。
殷红一月时，发挥仍有抑。
鱼游春水 咏金鱼
陈维崧（清代）

飞红盈盈起，跌下铜沟深半指。一湖茜乳，染就鲤鱼猩尾。

浅贮空明翡翠瓶，小唼瀺灂桃花水。蹙锦裁斑，将霞漾绮。

妆阁临流徙倚。笑语纷纷垂杨涘。来往破藻穿蘋，披兰拂芷。

似分醉靥素鳞上，误唾红绒银塘里。微风差差，绿波瀰瀰。
秋早过湖
王志道（宋代）

漠漠轻云冒两山，楼台依约有无间。
画船未出波光定，一目新鸿度柳湾。
夏夜
陆游（宋代）

夏夜谁知亦自长，幽居渺在水云乡。
月侵竹簟清无暑，风度衣篝润有香。
栖鹊自惊移别树，流萤相逐过横塘。
放翁尚苦余酲在，细绠铜缾落井床。
清明前一日
姚范（清代）

细雨清明节，经旬客闭关。潮通瓜步水，春满秣陵山。

南浦江蓠绿，东皋雉子班。田园村务急，相待几时还。
感怀十七首 其十二
陈恭尹（清代）

太息复太息，百年同木石。富贵比春华，一落谁相识。

不如求令名，高誉流丹青。丹青虽可慕，人命如朝露。

一身尚不存，令名亦何附。不如齐死生，无我亦无名。

诚恐朽落时，亦与木石并。百足既怜夔，蝮蛇复怜风。

是非百年内，展转何能穷。
王子约双钩竹歌
李昱（明代）

王君金华人，画竹誇当代。此竹乃是钩勒之所为，坐上千人万人爱。

令祖蓝田王右丞，盛唐诗格称其能。将诗变竹寄馀趣，传与衣冠不乏千载之云礽。

王君为人清拔俗，兴来踏遍筼筜谷。笼籦桃枝纷入眼，𥲊𥴡笆篻常经目。

往来曾见吴门道士张溪云，归晚轩中事幽独。有时不作山水图，戏拈银毫书此竹。

王君笔法乃过之，翠筱双钩出林麓。耳根但觉风泠泠，比似张生但神速。

王君写竹能写形，真成标格非冥冥。翛然独立太素始，脱略粉墨辞丹青。

或如金错刀，或如铁钩锁。或如折戟沉吴沙，或如碎璧逃秦火。

或如银幡宝胜之飘飖，或若金节羽衣之婀娜。或如沧江风曳之水衣，或如黄河半解不解之冰澌。

或如白凤尾，或如苍龙漦。钱刀剪碎波心月，丹汞炼就炉中雪。

初疑荆轲图穷见匕首，又惊毛遂颖脱呈锥末。天机逞其妙，形状何骈阗。

后生学子竞观看，但悟书法如针悬。唐时亦有萧协律，所至清风起萧瑟。

眼昏手颤艺转工，一十五叶称绝笔。宋时亦有文湖州，画竹人推第一流。

能令万箨起崖谷，出墙之梢为最优。东坡作竹短而积，别试瑰奇在林僻。

玉堂多暇图一枝，复有小坡能画石。前元作者李仲宾，琅玕卓立无纤尘。

蓟丘家世不易得，父子相传俱绝伦。吴兴学士赵公子，飞白之石谁能比。

水晶宫中春日长，移得蓝枝落窗几。后来又有柯丹丘，大叶长梢动冕旒。

天颜有喜频赐予，晚节衰飒江湖秋。诸公画竹工画影，隔帘彷佛潇湘景。

风景虚无终渺茫，野迥漠漠烟光暝。钩勒写形才逼真，宛如高阁图麒麟。

褒公鄂公毛发动，俨然生面开功臣。我欲题诗寄淇澳，瞻彼涟漪散晴绿。

底为猗猗兴不忘，有斐君子劳心曲。我欲鼓枻游潇湘，碧云万顷浮天光。

美人娟娟隔秋水，欲来不来空断肠。我欲从猎誇云梦，万骑纷纭翠蕤送。

胸中八九吞不辞，文章要比相如重。我欲富如千户侯，家居渭川之上游。

玉版邻人许同吃，始知熊掌非珍羞。我欲乘风发长啸，扁舟直过湘妃庙。

中流鼓瑟声铿锵，和取湖南竹枝调。何如曩昔行李游京都，故人为我共作翠竹红梅图。

原父写梅君画竹，价重已压青珊瑚。挂在成均之左庑，交游轩冕观如堵。

须叟尽作王子猷，六月清风生肺腑。天上归来十二年，柴扉草阁荒山田。

浮花浪蕊纷过眼，此君风节还依然。王君王君听我语，我歌长歌君起舞。

郫筒酤酒满眼酤，与君歌尽幽篁谱。或栽长竿横斗高，下拂东海之波涛。

巨丝一钩连六鳌，任公见之颜色劳。或招葳蕤凤凰宿，阴阳各应雌雄六。

伶伦制律工有馀，一声吹裂昆崙玉。或作仙人手中杖，此日携来葛陂上。

见水犹能化作龙，铮然飞入桃花浪。或充奉使手中节，节旄落尽竿难折。

卧起操持十九年，谁谓虚心却如铁。乡来陈者皆此君，与人一生成异勋。

杀青汗简更殊绝，蝌蚪篆籀皆人文。此君由来材不器，用舍行藏随所至。

愿得岁寒同此心，故托霜毫写君意。花溪水接双溪长，与君百里遥相望。

不如坐君西郊之草堂，胸中一吐千亩强。歙坑旧砚椭而苍，鹅溪素练雪色光。

风情老嫩任君写，无使古人专擅场，吁嗟无使古人专擅场。
偈颂八十七首
释慧开（宋代）

掣断绳头欲自由，那知定业未容休。
再偿拽杷拖犁债，鼓得西法水逆流。
子虚以湘竹杖惠予兼贶以诗遂依韵答之
善住（元代）

颁得山人古竹筇，节间销尽泪痕红。化龙定跃苍波里，伴鹤还腾碧汉中。

跬步安危存用舍，百年前却付穷通。相应海国归来日，系乡船头取便风。
余为建阳令遣小吏王堪为西山翁之役翁留之仙
刘克庄（宋代）

或盘碧汉唳清宵，几载山中伴寂寥。
今日鹤来翁已出，他年却恐费翁招。
白龙洞磨崖
史少南（宋代）

一自凌空降节飞，日瞻华表望翁归。
今犹香气浮丹灶，时有仙韶殷翠微。
青鸟山深藏宿雾，白猿洞敞纳晨晖。
榴房桃李年年实，底事游人遇者稀。
雨后告春亭饭客亭下荷花皆为酿家入曲久雨颓垣方议栽竹代之
朱翌（宋代）

半夜檐声挟北风，平明贺雨走诸翁。山人起向水亭坐，野膳不求行帐丰。

曲糵有香莲不死，藩篱无阙竹成功。闲中自有闲生理，促办牛衣戴此公。
逢沈从弱
陈子升（明代）

忆打渔阳鼓，风流自皖江。忽然清梦断，消息宝钟撞。

夫子复解此，难将宿习降。相期鸾啸处，江阁对虚窗。
潘宪郎友盟惠镌杯赋璧
何吾驺（明代）

文德当年徵让畔，维风况是道为邻。还君花下频斟酒，莫遣区区负古人。
养心殿晚坐
弘历（清代）

园亭多水木，自是气清凉。宫禁翡翠瓦，五雉围红墙。

夏候所弗宜，暖气蒸炎阳。朝仪讵可阙，适已宁云臧。

兹来乃迥别，竟日爽风飏。立秋迟三日，律先报白藏。

晨从郊外来，多稼云将黄。既欣望岁稔，且免筹边章。

九州奏书达，云时若雨旸。诸凡皆顺吉，惟是敬不遑。
颂古十四首
释师体（宋代）

阳春白雪非难和，藻鉴水壶岂足观。
一把柳丝收不得，和风搭在玉栏干。
贤者之孝二百四十首·李讷
林同（宋代）

先人敝庐在，触目百悲辛。
忍作优笑地，图娱权贵人。
和昭明太子钟山解讲诗
陆倕（南北朝）

终南邻汉阙，高掌跨周京。复此亏山岭，穹窿距帝城。

当衢启珠馆，临下构山楹。南望穷淮溆，北眺尽沧溟。

步檐时中宿，飞阶或上征。网户图云气，龛室画仙灵。

副君怜世网，广命萃人英。道筵终后说，銮辔出郊坰。

云峰响流吹，松野映风旌。睿心嘉杜若，神藻茂琳琼。

多谢先成敏，空颁后乘荣。
和同年赵先辈观文
黄滔（唐代）

玉兔轮中方是树，金鳌顶上别无山。

虽然回首见烟水，事主酬恩难便闲。
待月歌
练子宁（明代）

天风吹桂香，夜久露华结。清兴谁与同，停杯待明月。

明月须臾海上来，青天一望无尘埃。人看明月皎如昨，月照人间知几回。

人生何用嗟与叹，月本无心尚圆缺。玉兔捣药能长生，不管麻姑鬓如雪。

月既照我饮，我且为月歌。举杯劝月月亦喜，清樽历乱扬金波。

愿把紫鸾笙，双吹向寥廓。直上蓬莱第一峰，坐听霓裳奏仙乐。
九日登九天阁三首 其三
胡奎（元代）

朝披碧瑶簪，夕登紫极房。绮云纷郁郁，龙汉郁苍苍。

游神九霄外，恍忽觐虚皇。相从赤松子，乃有韩张良。

安知千载后，跨鹤重来翔。
大雪登越州城楼
刘过（宋代）

北风吹雪天尽头，苏州未了来越州。
越人夜乘剡溪舟，乌喙还念棲山不。
吴人哉酒登虎丘，窈窕万舞杂沮讴。
迤俪茂苑来长洲，不顾麋鹿苏台游。
我独忍冻城上楼，欲擒元济入蔡州。
铁骑突出风飕飕，越人惊倒吴人愁。
杂兴 其三
邱云霄（明代）

翘翘青梧枝，列列陈凤实。众羽何噈噈，而不食其实。

枯萼冒秋阴，淅沥日委地。啖彼林端禽，败桃生蠹柿。
题清萝翁双泉
耿湋（唐代）

侧弁向清漪，门中夕照移。异源生暗石，叠响落秋池。

叶拥沙痕没，流回草蔓随。泠泠无限意，不独远公知。
赠胡人
林逋（宋代）

妻儿终拟弃，旧识尽名贤。高节嫌趋世，常流笑学仙。

金方烧易得，星度算来玄。祇说寻山去，相期已数年。
庭心草
释永颐（宋代）

兀坐转流光，见尔庭心草。亭亭花未开，靡靡叶先老。

潜荄几化萤，芳蕤暂妍好。悁虑果徒劳，吾言非计早。
代书寄宋州钱大监
徐铉（宋代）

衰朽经烦暑，慵将病共侵。北窗时企足，东望一披襟。

秘监清樽满，平台绿树深。年来书信少，何以慰离心。
舟中即事
胡仲弓（宋代）

携家驱宦牒，短棹泛桃源。
人语联篷屋，渔歌隔水村。
云归千嶂合，雨过一江浑。
为爱招提近，缆船杨柳根。
沽酒
安廷谔（明代）

认得当垆卓氏家，小桥低屋柳阴遮。莺啼密树迎风涩，燕蹴香泥掠水斜。

鹦鹉泛来因问月，鹣鹴典去为看花。酕酶且任东方白，回首桑榆莫浪嗟。
朝中措 寄云中完颜公 永乐大典一万四千三百
耶律履（宋代）

何年仙节弭人寰。玉立紫云间。气吐虹霓千丈，辞源江汉翻澜。金门大隐，管中谁见，位列清班。看取酒酣风味，何如明月缑山。
将适三衢而七弟欲往临安临行作诗奉送
吕本中（宋代）

弟要题诗别，人还劝我留。如何南去路，更送北行舟。

处事须远略，择交当广求。秋风理归棹，为我上衢州。
同里中耆士登文选楼二首 其一
吴旸（清代）

昭明遗迹在，有客款禅扉。文藻垂千载，楼台空夕晖。

但留题壁句，莫惜和人稀。伊昔栖迟地，年衰杖履违。
峰顶院
陈舜俞（宋代）

自怜随分有仙踪，曾宿金庭第九重。
谁谓谪官真俗吏，还登庐阜最高峰。
坐头平揖千岩月，枕底微闻二寺钟。
归去林泉缘更熟，定应春梦却过从。
和鲜于顷秀才见题小轩
冯山（宋代）

一室仅容拙，新年尤好閒。翻书消白昼，隐几有青山。

人事少迎合，英流长往还。此心犹有恨，半在史文间。
送二十三侄岯还衢赴举
赵抃（宋代）

行美文精即擅场，不论京国与江乡。乡人若问吾归计，已叩天阍第九章。
送湖州觉化主
释慧空（宋代）

佛子汝知世界海，有等世界多宝藏。
於中凡圣情非情，靡不皆宝此宝住。
或取而有为悭贪，或舍而亡为孤露。
有亡取舍纷其怀，是皆未知真宝所。
佛子汝宜入世间，开示人人令自悟。
求心不有法本无，令此宝藏自然至。
善诸一身宝不增，散之万有宝犹故。
以此奉供天人师，佛子是名真供养。
二月一日郡圃寻春二首 其二
杨万里（宋代）

花绕朱檐柳绕栏，小亭面面锦团栾。春风横欲欺诗瘦，且下东窗护嫩寒。
咄咄
郑善夫（明代）

咄咄长廊下，倡歌谁为闻。世人皆梦寐，之子独风云。

土净菩提路，天垂星斗文。犹存顶神咒，至语未曾分。
【双调】雁儿落过得胜令_想赴蟠桃玳
未知作者（元代）

想赴蟠桃玳瑁筵，休享御酒琼林宴。息争名夺利心，发养性修真愿。争如纸
被裹云眠，茶药倚炉煎。看峻岭衔花鹿，使巅峰献果猿。朝元，在金阙寥阳殿。
安然，蓬莱洞里仙。
为浮生两鬓白，观镜里朱颜迈。忙辞了白象简，紧纳了金鱼带。绿柳倚门栽，
金菊映篱开。爱的是流水清如玉，那里想侯门深似海。幽哉，袖拂白云外。彭泽，
清闲归去来。
光阴似流水，日月搬昏昼。尘俗一笔勾，世事都参透。睡来时高枕一无忧，
闷来时拄杖半过头。饥来时一钵千家饭，闲来时孤身万里游。盈眸，阆苑风光秀。
抬头，蓬莱景物幽。
荣华似风内灯，富贵如槐安梦。恰六朝贺太平，十二国干戈动。人海混鱼龙，
浮世隐英雄。收楚韩元帅，兴周的姜太公。功名，到底成何用？悉是：南柯一梦
中！
余评事惠龙团兽炭香璎凫实且许以百丈山楮衾
姚勉（宋代）

青禽衔云落蓬壶，风檐快读光眉须。
百朋珍贶罗庭隅，一一皆可当清娱。
建溪龙焙香云腴，香璎巧制来东吴。
鬅鬙兽炭奇形模，辟邪天禄狮熊貙。
王家舄种君家凫，晴沙暖抱明月珠。
雅意下照仙人癯，矮窗醉兀诗情孤。
蒲团松拂烧红炉，蜗庐积冻春潜驱。
侍儿金珞香玉肤，月铛着雪煎春酥。
窗前笑玩娇黄雏，能言直可贡上都。
其波及晋皆君余，独欠一幅横云铺。
王孙醉拥红氍毹，楮生长揖非吾徒。
藤床纸帐恰此须，能供梅花清梦无。
梅花集句 其七十三
李龏（金朝）

老去青林又一霜，折花镜里忆新妆。几回梦作花间蝶，不怕清寒嗅冷香。
雨中题旅馆
白玉蟾（宋代）

风搅长空秋雨悬，路如苔滑懒摇鞭。
入门指仆买盃酒，磨墨倚窗吟一篇。
黄竹绕檐黄蚁战，白芦映水白鸥眠。
一声长啸便归去，回首孤村空暮烟。
喜李都宪以抚治督将出师用杜老诸将韵奉赠二首 其一
林光（明代）

贼骑纵横傍霍山，邻封唐汝尚牢关。土戎已壮官军胆，夷长远参将佐间。

鱼在釜中犹戏跃，棋当局处却安閒。春风指日传飞捷，武弁知谁不厚颜。
寿宫使余丞相
杨炎正（宋代）

间世生英杰，呈时瑞幅员。
昔为天下宰，今作地行仙。
帝渴梅调鼎，民思楫济川。
元戎辞屏翰，珍馆逸林泉。
勋业麒麟上，声名奏华颠。
落成新紫府，拂拭旧青毡。
暇日来簪履，春风可管弦。
莲开花十丈，桃熟岁三千。
云驻东山境，星辉北斗躔。
笑谈皆雨露，指顾即隐甄。
乌景行添线，蟾华且上弦。
垂弧当纪节，称兕正迎年。
四海俱蟾爷，三宫助祝延。
匹休和有宋，受福决无边。
试吏如孤远，蒙恩夙记怜。
姓名勤剡奏，庖廪费周旋。
顶踵思持报，丝毫力未宣。
一凭难老颂，再炷博山烟。
愿把如椽笔，重归秉化权。
倍书中令考，稳稳载貂蝉。
次韵实之春日二首
刘克庄（宋代）

向来文字擅中朝，留落而今赋大招。
才子左迁追屈贾，相君高蹈友松乔。
山行或与樵争席，涧饮聊将掬代瓢。
借使终身无一事，亦令千载仰孤标。
贺新郎·梅花岭拜昔人葬衣冠处，用迦陵词韵
陆震（清代）

孤冢狐穿罅。倚西风、招魂何处，浇羹奠鲊。野老能言当日事，夜火城边相射。

看肉薄、乘城都下。十万横磨刀似雪，尽孤臣、一死他何怕。

气堪作，长虹挂。

至今恨泪如铅泻。道此中、衣冠犹在，音容难画。欹侧路傍松与柏，日日行人系马。

况又被、樵苏尽打。只有残碑留汉字，细摩挲、不识谁题者。

一半是，青苔藉。
过朱卿宅
张掞（宋代）

斜日疏林独杖过，避人归鸟拂烟萝。
居濒东海知潮候，门对南湖解棹歌。
乌桕树红霜落早，白蘋花老雁来多。
悲哉宋玉空愁绝，矫首秋风两鬓皤。
中岳庙投龙简
吴全节（元代）

阳城天地中，坤灵奠神岳。积翠千层霄，元气远盘礴。

降神生申千，形势控伊洛。谽谺虎豹蹲，偃蹇蛟龙跃。

猛士横戈矛，奇阵出帏幄。簇簇罗旌旗，巍巍耸台阁。

玉镜为谁开，金匮为谁钥。远近列画图，周遭峙郛郭。

万状不可名，起伏互连络。皇皇圣帝居，历代重封爵。

老柏浮苍烟，古殿蚀丹雘。天朝混华夏，秩礼特优渥。

皇庆二载春，宵旰轸民瘼。有旨醮长春，玉简命新琢。

诏臣走登封，香币致虔恪。邃洞藏宝符，琼音降笙鹤。

三呼今复闻，祥风度天乐。小臣奉明祀，三使陟云崿。

箕山胜可家，颍水清可涿。遐想饮牛人，高风动寥廓。

赐玦知何时，分我云半壑。歌诗勒嵩珉，用赞圣人作。
览齐山寺陈鸿断碑
吴中复（宋代）

翠琰何年沉朽壤，羡师寻访得其余。
应同湘水断碑字，难辩韩陵片石书。
汩没身名真梦幻，变迁时月易丘墟。
收藏且作山中物，莫问陈鸿记事初。
渡中江望石城泣下
李煜（五代）

江南江北旧家乡，三十年来梦一场。
吴苑宫闱今冷落，广陵台殿已荒凉。
云笼远岫愁千片，雨打归舟泪万行。
兄弟四人三百口，不堪闲坐细思量。
初伏夜坐
孔平仲（宋代）

露坐已侵夜，炎威犹未收。何言百虫噪，无故一星流。

苦渴须浆解，微凉以扇求。颁冰是今日，堆玉想神州。
复字闲咏六言绝句（五首）
张含（明代）

丈夫磊磊落落，下土戚戚营营。
独勘庄周蝶梦，不闻祖逖鸡鸣。
题扫雪煎茶图 其二
王立道（明代）

由来风味此中优，翻为羊羔锦帐羞。不如僵卧蓬庐者，自是名臣第一流。
温泉 其三
李吕（宋代）

匡庐发源初，绝景乃如许。尤幸远市朝，不遭豪右取。
鹿耳门即事 其五
陈梦林（清代）

沙碛甘泉信有神，庙谟宏远古无伦。鲲身合战齐群力，西港分无仗虎臣。

草窃顿消冰见晛，天兵到处雨清尘。等閒一月全台定，何似有苗格七旬。
安仁县
方振（清代）

蕞尔城三里，悠然水一湾。波添贵溪雨，云起建昌山。

俭俗鸡豚少，耘时市井间。数声烟外听，渔唱夕阳还。
菩萨蛮 其一
杨慎（明代）

袅袅腰肢浑似柳。碧花茗椀劳纤手。清昼小横陈。阳台梦未真。

一声鶗鴂暮。两浆催人去。新月曲如眉。黄昏怅望时。
清平乐·春来街砌
欧阳炯（五代）

春来街砌，春雨如丝细。春地满飘红杏蒂，春燕舞随风势。
春幡细缕春缯，春闺一点春灯。自是春心撩乱，非干春梦无凭。
题大苏净居寺
张耒（宋代）

平生爱山如好德，未尝一饭忘泉石。
大苏山下松柏林，路尽重门照金碧。
思公得道神所相，指示岩幽驻瓶锡。
天台妙教源欲启，来此一酌曹溪滴。
两公道场守龙象，兵火暂晦终辉赫。
撞钟伐鼓食千指，皆二大士之余力。
萦纡石磴造山顶，上有玉人方燕寂。
北轩三伏飞冰雪，一日掠尽淮山色。
东游尘土我实倦，道过化城聊暂息。
青鞋布袜旧家风，此身终效名山役。
上耿泉生朝
杨简（宋代）

是司九府，爰总数路。
爰究爰度，阜丰化布，
国用是裕。
拟九颂 其七 平舟
程公许（宋代）

沧海兮渺瀰，杳莫见兮津涯。愕风涛兮澒洞，问灵皇兮何之。

天苍苍兮正色，水混混兮相接。何人心兮过险，陡平陆兮震慑。

维水流兮不盈，纵涉险兮心亨。亦可载兮可溺，毋以弱兮意轻。

兀漏舟兮彭湃，矧维楫兮不戒。羌左重兮右轻，曾何恃兮弗败。

引余袂兮褰余裳，整余柂兮屹余樯。舟中人兮乃心一，险可济兮患可防。

乘流兮上下，如平武兮康庄。思古人兮莫我遌，志尊尧兮慨以慷。

固天命兮有当，繄人谋兮允臧。
奉寄吕丞相元直 其一
李纲（宋代）

出拥彫戈入衮衣，江城重咏我公归。手扶日月还黄道，足履星辰上紫微。

已集群英熙帝载，好施长策复邦畿。海滨病叟无他望，侧耳天声畅国威。
人日新安道中见梅花（其年以徐寇停举）
罗隐（唐代）

长途酒醒腊春寒，嫩蕊香英扑马鞍。

不上寿阳公主面，怜君开得却无端。
罗敷桥下见双白鹭
殷奎（明代）

飞来双白鹭，双鸣复双止。凝思寥廓天，弄影清泠水。

予心慕贞洁，尘网谁相拟。为尔立斯须，况在罗敷里。
夏景 行云递崇高
刘辰翁（宋代）

自不容无雨，行云尽日劳。来来方汗漫，递递看崇高。

一气埋飞鸟，层阴压戴鳌。前驱淝水阵，后至浙江涛。

羊角天帆席，龙身海桔槔。鸿蒙惊久别，握手重相遭。
送空山雷讲师门人丹陵胡道士游京师
吴澄（元代）

远游谁为赋新篇，来自丹陵小洞天。拂日一鞭聊复尔，御风双袂已飘然。

快看鹏海三千里，早證龙沙八百仙。莫恋射熊春梦乐，赠诗人在斗牛边。
送张四
王昌龄（唐代）

枫林已愁暮，楚水复堪悲。
别后冷山月，清猿无断时。
丁戊山人再至予适泛海归
黎民表（明代）

舍舟俄见面，素发忽相侵。纵有逢君处，知无住世心。

身将灵岳遍，性入梵缘深。莫动归与兴，丹丘即故林。
上林春色 其三
邹智（明代）

今年春色透，惟有上林深。石山开遍锦，谷雨溜成金。

拆发程颐谏，移栽赵鼎箴。东风随处补，造化本无心。
更漏子 秋思
李道清（清代）

菡萏香，龙须冷。帘子风摇难定。还对镜，更添衣，玉墀清漏稀。

画楼近，天涯远，梦里醉中恩怨。无可奈，不堪寻，小庭秋雨深。
归山后家园萧飒甘旨缺供，太夫人见怜每食减啬，乙卯十月为二子璈璥析箸，怆然几筵永志馀痛
谢道承（清代）

切肉作羹，母呼进菜。侍侧劝餐，母匕不再。獭能报本乌返哺，夕膳晨羞阙供具。

母曰汝贫，毋以我故。加豆盈觞，匪行我素。俄焉空庭感风树，为丰为啬总不御。

吁嗟乎！儿无母哺哺于儿，抚兹怀棬双泪垂。
钓台
方信孺（宋代）

钓得神鱼金作鳞，废台百尺漫嶙峋。
丝纶不入非熊梦，当日何人老渭滨。
句 其一
刘奇仲（宋代）

玄中一著是吾宗。
唐享昊天乐。第一
武则天（唐代）

太阴凝至化，真耀蕴轩仪。德迈娥台敞，仁高姒幄披。

扪天遂启极，梦日乃升曦。
仲秋十六夜发榆之南
罗荣（明代）

日暮官途马足轻，萧萧凉籁逼人清。蒹葭水郭凫鹥梦，篱落田家蟋蟀声。

小堡铜刁持夜警，远氓皮橐事宵征。月华光满浑如昨，万里江山仰大明。
读圆觉经
郭印（宋代）

万法归一心，一心何所寄。
灵光自巍巍，无物不具备。
如来既先觉，要警众生寐。
倒说纵横说，莫非明此事。
上根可与语，惟有十二士。
问略答更详，玄关大开示。
下及三种观，真修岂容废。
定轮各差殊，均入清净地。
直须顿悟入，不落第二义。
圆觉与圆通，总是閒名字。
秋夕有怀
杜牧（唐代）

念远坐西阁，华池涵月凉。书回秋欲尽，酒醒夜初长。

露白莲衣浅，风清蕙带香。前年此佳景，兰棹醉横塘。
送李密学赴亳州
梅尧臣（宋代）

倦输关内粟，遂请颍川符。
治绩可称最，士民将以苏。
谯都君命重，苦县祖风殊。
仙桧留阴在，甘棠即化敷。
行舟通远水，候骑溢长衢。
他日人怀望，烟云自满湖。
题清漪亭
刘弇（宋代）

平昔江流清得名，只今池面胜江清。人间有镜磨秋骨，天上无江敌水晶。

月借婵娟相表里，路分潇洒入逢迎。会虽饱占银潢魄，莫似沧浪濯垢缨。
送常熟钱尉
范仲淹（宋代）

姑苏台下水如蓝，天赐仙乡奉旨甘。
梅淡柳黄春不浅，王孙归思满江南。
月下独酌闻桂香
吕诚（元代）

今宵风月尽清酣，碧海寒光万丈涵。天上散花香第一，尊前舞丈影成三。

方诸玉露清于醥，崖蜜金橙小胜柑。老兴此时原不浅，高歌犹忆《望江南》。
题船子和尚图二首 其二
王寂（南北朝）

夜静风高江水寒，归船空载月团团。须知钓得金鳞后，只是当时旧钓竿。
嘉禾舟中
释文珦（宋代）

舟次寒城外，人家已闭门。
蜃眠春浪息，鸟入暮烟昏。
泽广疑无地，车鸣忽有村。
兹游虽适兴，终不似丘园。
雨中四首 其二
赵蕃（宋代）

古屋先知雨，空林易得风。阶除滋绿草，门巷拥丹枫。

衣褐从兹迫，稻粱安得丰。病来方止酒，愁绝若为攻。
题落星寺四首·其三
黄庭坚（宋代）

落星开士深结屋，龙阁老翁来赋诗。
小雨藏山客坐久，长江接天帆到迟。
宴寝清香与世隔，画图妙绝无人知。
蜂房各自开户牖，处处煮茶藤一枝。
安国寺寻春
苏轼（宋代）

卧闻百舌呼春风，起寻花柳村村同。
城南古寺修竹合，小房曲槛欹深红。
看花叹老忆年少，对酒思家愁老翁。
病眼不羞云母乱，鬓丝强理茶烟中。
遥知二月王城外，玉仙洪福花如海。
薄罗匀雾盖新妆，快马争风鸣杂珮。
玉川先生真可怜，一生耽酒终无钱。
病过春风九十日，独抱添丁看花发。